L'Eliana impulsa la cultura juvenil amb el nou ‘Bo Jove Elicultura’
08 de juliol de 2025

• El bo està dirigit a joves d'entre 16 i 25 anys que estiguen empadronades a l'Eliana durant almenys sis mesos.

L'Ajuntament de l'Eliana ha llançat una nova edició del ‘Bo Jove Elicultura’, una iniciativa destinada a fomentar l'accés dels joves a la cultura. Aquest programa ofereix 50 ajudes econòmiques de fins a 75 euros cadascuna, que podran utilitzar-se per a activitats culturals com a entrades de cinema, teatre, concerts, exposicions, festivals, dansa, museus, llibres, pel·lícules o fins i tot serveis de biblioteques.

Les persones joves interessades podran presentar la seua sol·licitud del 5 al 24 de juliol de 2025, bé de manera presencial en l'Oficina d'Atenció Ciutadana (OAC) o a través de la Seu Electrònica de l'Ajuntament de l'Eliana.

El bo està dirigit a persones entre 16 i 25 anys, tots dos inclusivament, que estiguen empadronades a l'Eliana durant almenys sis mesos. Per a optar a l'ajuda, els sol·licitants hauran de presentar la sol·licitud i una sèrie de documents, detallats en aquest enllaç.

“La intenció d'aquest programa és incentivar el consum de cultura entre la joventut i enfortir el vincle dels joves amb la vida cultural del municipi”, ha declarat el regidor de Joventut Juan Espinosa.